Document ID: 32005R1954

KOMISIJOS REGLAMENTAS (EB) Nr. 1954/2005
2005 m. lapkričio 29 d.
iš dalies keičiantis Reglamentą (EB) Nr. 796/2004, nustatantį išsamias kompleksinio paramos susiejimo, moduliavimo ir integruotos administravimo ir kontrolės sistemos, numatytos Tarybos reglamente (EB) Nr. 1782/2003, nustatančiame bendrąsias tiesioginės paramos schemų pagal bendrąją žemės ūkio politiką taisykles ir nustatančiame tam tikras paramos schemas ūkininkams, ir nukrypstančiame nuo Reglamento (EB) Nr. 1782/2003 dėl pagalbos išmokos, įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1782/2003, nustatantį bendrąsias tiesioginės paramos schemų pagal bendrą žemės ūkio politiką taisykles ir nustatantį tam tikras paramos schemas ūkininkams bei iš dalies keičiantį Reglamentus (EEB) Nr. 2019/93, (EB) Nr. 1452/2001, (EB) Nr. 1453/2001, (EB) Nr. 1454/2001, (EB) Nr. 1868/94, (EB) Nr. 1251/1999, (EB) Nr. 1254/1999, (EB) Nr. 1673/2000, (EEB) Nr. 2358/71 ir (EB) Nr. 2529/2001 (1), ypač į jo 28 straipsnio 3 dalį ir 145 straipsnio c punktą,
kadangi:
(1)
Komisijos reglamentu (EB) Nr. 796/2004 (2) nustatomas metodas įvairiems sumažinimams apskaičiuoti, kuriuos gali reikėti taikyti Reglamento (EB) Nr. 1782/2003 reglamentuojamai tiesioginei pagalbai. Šį metodą reikia paaiškinti. Šiuo tikslu turi būti nustatyta seka galimiems sumažinimams apskaičiuoti.
(2)
Reglamento (EB) Nr. 1782/2003 64, 70, 71 ir 143b straipsniuose Komisija nustato biudžeto viršutines ribas kiekvienai tiesioginei išmokai. Reikėtų nustatyti nuostatą, pagal kurią galima būtų nustatyti, ar šios biudžeto viršutinės ribos yra viršijamos ir jei taip - kokiu mastu. Tai darant reikėtų vengti, kad atskiriems pagalbos prašytojams priskirtinų pažeidimų pasekmės paveiktų tokio viršijimo apskaičiavimą.
(3)
Reglamento (EB) Nr. 1782/2003 10 ir 11 straipsniuose nustatomi sumažinimai ir, jei tokių pasitaikytų, visų suteiktinų tiesioginių išmokų koregavimai per kalendorinius metus atitinkamai dėl moduliavimo ir finansinės drausmės. Atitinkamos įgyvendinimo nuostatos turi būti pritaikytos naujai sumažinimų apskaičiavimo sekai apskaičiuojant ūkininkams išmokėtinas sumas.
(4)
Reglamento (EB) Nr. 796/2004 79 straipsnyje nustatomas metodas, kaip nustatyti, ar pasiekta Reglamento (EB) Nr. 1782/2003 12 straipsnyje nurodyta 5 000 EUR riba. Dėl naujos sumažinimų apskaičiavimo sekos šis metodas turėtų būti pritaikytas.
(5)
Kelios valstybės narės susiduria su įvairiais sunkumais taikydamos priemones, reikalingas pagalbos schemoms, įvedamoms Reglamentu (EB) Nr. 1782/2003, taikyti. Todėl tokiais atvejais valstybėms narėms turėtų būti leista, nukrypstant nuo Reglamento (EB) Nr. 1782/2003 28 straipsnio 2 dalies, mokėti išmokas dviem dalimis. Vis dėlto, siekiant apsaugoti Bendrijos finansinius interesus, valstybės narės turėtų išmokėti kaip pirmąją dalį tik tokią sumą, kuriai gauti atitinkami reikalavimai ir kai yra aišku, kad ji nėra didesnė nei visa mokėtina suma.
(6)
Dėl sumažinimo apskaičiavimo sekos pasikeitimų, apskaičiuojant tiesioginių išmokų sumą, kai kurios valstybės narės turi pritaikyti savo sistemas atitinkamoms pagalbos schemoms administruoti. Siekiant išvengti, kad dėl tokių pritaikymų būtų vėluojama išmokėti išmokas 2005 m., valstybėms narėms, atsižvelgiant į tam tikras pagalbos schemas, turėtų būti leista pradėti taikyti naują sumažinimų apskaičiavimo seką pagalbos paraiškoms, pateiktoms 2006 metams.
(7)
Šiame reglamente numatytos priemonės atitinka Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 796/2004 iš dalies keičiamas taip:
1)
71 straipsnis pakeičiamas taip:
„71 straipsnis
sumažinimų kaupimas
1. Kai nesilaikymas taip pat yra laikomas pažeidimu ir todėl yra svarbus sumažinimo arba neskyrimo taikymui pagal IV antraštinės dalies I ir II skyrius:
a)
pagalbos sumažinimo arba neskyrimo atvejai pagal IV antraštinės dalies I skyrių taikomi atsižvelgiant į atitinkamą pagalbos schemą;
b)
pagalbos sumažinimo arba neskyrimo atvejai pagal IV antraštinės dalies II skyrių taikomi visai išmokų sumai, išmokėtinai pagal bendrosios išmokos schemą ir visas kitas pagalbos schemas, kurioms netaikomas sumažinimas arba neskyrimas pagal a punktą.
Pirmoje pastraipoje nurodyti pagalbos sumažinimo arba neskyrimo atvejai taikomi laikantis 71a straipsnio 2 dalyje nustatytos procedūros.
2. Pagal Tarybos reglamento (EB) Nr. 2988/95 (3) 6 straipsnį šiame reglamente numatyti pagalbos sumažinimo arba jos neskyrimo atvejai nepažeidžia nacionalinių sankcijų pagal bet kokias kitas Bendrijos arba nacionalinės teisės aktų nuostatas.
2)
įterpiamas toks 71a straipsnis:
„71a straipsnis
Sumažinimų taikymas
1. Ūkininkui mokėtinos išmokos sumą pagal Reglamento (EB) Nr. 1782/2003 I priede pateiktą paramos schemą apskaičiuoja valstybės narės, remdamosi atitinkamoje paramos schemoje nurodytomis sąlygomis ir prireikus atsižvelgdamos į pagrindinio ploto, didžiausio garantuoto ploto arba gyvulių, už kuriuos gali būti skirta priemoka, perviršį.
2. Kiekvienai pagalbos schemai pagalbos sumažinimo arba neskyrimo atvejai dėl pažeidimų, pavėluoto paraiškos pateikimo, nedeklaruotų sklypų, biudžeto viršutinių ribų viršijimo, moduliavimo, finansinės drausmės ir kompleksinio paramos susiejimo nepaisymo prireikus vykdomi tokiu būdu ir tokia seka:
a)
pažeidimams taikomi pagalbos sumažinimo arba neskyrimo atvejai, nustatyti IV antraštinės dalies I skyriuje arba, atsižvelgiant į aplinkybes, nustatyti Reglamento (EB) Nr. 1973/2004 138 straipsnyje;
b)
suma, susidaranti dėl a punkto taikymo, yra pagrindas apskaičiuoti sumažinimą, taikytiną pavėluotai pateikus paraišką pagal šio reglamento 21 ir 21a straipsnius;
c)
suma, susidaranti dėl b punkto taikymo, yra pagrindas apskaičiuoti sumažinimą, taikytiną nedeklaravus žemės ūkio sklypo pagal šio reglamento 14 straipsnio 1a dalį;
d)
Reglamento (EB) Nr. 1782/2003 I priede išvardytų pagalbos schemų, kurioms yra nustatyta biudžeto viršutinė riba pagal reglamento 64 straipsnio 2 dalį, 70 straipsnio 2 dalį, 71 straipsnio 2 dalį ir 143b straipsnio 7 dalį, atveju valstybė narė sudeda sumas, susidarančias taikant a, b ir c punktus.
Kiekvienai iš šių pagalbos schemų nustatomas koeficientas padalijant atitinkamą biudžeto viršutinės ribos sumą iš pirmoje pastraipoje nurodytų sudėtų sumų. Jei gautas koeficientas yra didesnis nei 1, taikomas koeficientas, lygus 1.
Apskaičiuojant atskiram ūkininkui suteiktiną išmoką pagal pagalbos schemą, kuriai yra nustatyta biudžeto viršutinė riba, suma, gauta taikant a, b ir c punktus dauginama iš antroje pastraipoje nustatyto koeficiento;
e)
pagalbos sumažinimo atvejai dėl moduliavimo, numatyti Reglamento (EB) Nr. 1782/2003 10 straipsnyje ir, atsižvelgiant į konkretų atvejį, Komisijos reglamentu (EB) Nr. 1655/2004 (4), taip pat pagalbos sumažinimo atvejai dėl finansinės drausmės, numatyti Reglamento (EB) Nr. 1782/2003 11 straipsnyje, taikomi išmokos sumai, susidarančiai taikant a, b, c ir d punktus;
f)
Sumažinimai, taikomi kompleksinio paramos susiejimo nepaisymo atveju pagal šio reglamento IV antraštinės dalies II skyrių, apskaičiuojami išmokos sumos, susidarančios taikant e punktą, pagrindu.
3)
77 straipsnis pakeičiamas taip:
„77 straipsnis
Sumažinimo apskaičiavimo pagrindas
Sumažinimo suma pagal Reglamento (EB) Nr. 1782/2003 10 straipsnį apskaičiuojama remiantis tiesioginių išmokų, kurias ūkininkai turi teisę gauti, sumomis pagal šio reglamento 71a straipsnyje nustatytą procedūrą arba, jei pagalbos schemos yra išvardytos Reglamento (EB) Nr. 1782/2003 I priede, bet joms netaikomos to reglamento III arba IV antraštinės dalys, pagal taikomus konkrečius teisės aktus.“;
4)
79 straipsnio 1 dalies pirma pastraipa pakeičiama taip:
„Siekiant nustatyti, ar pasiekta Reglamento (EB) Nr. 1782/2003 12 straipsnyje nurodyta 5 000 EUR riba, reikia atsižvelgti į visą tiesioginių išmokų sumą, kuri turėtų būti išmokėta prieš taikant bet kokį sumažinimą dėl moduliavimo pagal reglamento 10 straipsnį arba, jei pagalbos schemos yra išvardytos reglamento I priede, bet joms netaikomos šio reglamento III arba IV antraštinės dalys, pagal taikomus konkrečius teisės aktus.“.
2 straipsnis
Nukrypstant nuo Reglamento (EB) Nr. 1782/2003 28 straipsnio 2 dalies nuostatų, 2005 m. valstybėms narėms yra leidžiama mokėti išmokas pagal reglamento I priede nurodytas pagalbos schemas dviem dalimis, jei tai yra būtina dėl kilusių administracinių sunkumų pirmą kartą taikant šias paramos schemas.
Kaip pirmoji dalis gali būti išmokėta tik tokia suma, kurios atžvilgiu jau buvo nustatyta, kad įvykdyti reikalavimai jai gauti pagal Reglamentą (EB) Nr. 796/2004, ir kai nėra rizikos, kad visos išmokos suma bus mažesnė už išmokėtą pirmąją dalį.
3 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas pagalbos paraiškoms pradedant nuo 2005 m. sausio 1 d.
Vis dėlto valstybės narės gali nuspręsti netaikyti šio reglamento 1 straipsnio išmokoms pagal bendrosios išmokos schemą, nustatytą Reglamento (EB) Nr. 1782/2003 III antraštinėje dalyje, ir pagalbos schemas, nustatytas reglamento IV antraštinės dalies 1-7 skyriuose, išmokėtinoms 2005 m.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2005 m. lapkričio 29 d.

Labels: 5
6